**Verejnosť proti násiliu**, skratka **VPN**, bolo demokratické politické hnutie, pôsobiace na Slovensku v rokoch 1989 – 1992. V období rokov 1990 – 1992 bolo rozhodujúcou vládnou politickou silou Nežnej revolúcie, ktorá na Slovensku vyhrala prvé slobodné voľby v júni 1990. Vo voľbách v roku 1992 však VPN neprekročilo potrebné 5-percentné volebné kvórum pre vstup do parlamentu a následne bolo rozpustené. Politici VPN založili Hnutie za demokratické Slovensko a Občiansku demokratickú úniu – VPN (ODÚ-VPN, od roku 1992 len ODÚ).

Vznik
-----

V nedeľu 19. novembra 1989 sa v byte Martina Hubu stretli viacerí slovenskí herci na čele s Milanom Kňažkom, ktorý sa vrátil z Prahy, Mariánom Labudom, Milanom Lasicom a Júliusom Satinským, ktorí prijali vyhlásenie protestujúce proti zásahu na Národní třídě zo 17. novembra. Neskôr vo večerných hodinách vyhlásil Martin Huba v Malej scéne SND vstup hercov do štrajku.

V nedeľu predpoludním 19. novembra 1989 sa v ateliéri Miroslava Cipára stretli umelci, ktorí napísali a podpísali prvý protest. Podpísaní boli jedenásti: výtvarníci Cipár, Rudolf Sikora, Vladimír Kompánek, Ladislav Čarný, Ľubomír Longauer, Peter Horváth, Jozef Jankovič, Daniel Fischer, Karol Lacko, režisér Martin Hollý a spisovateľ Ľubomír Feldek. Cipár (od roku 1986/87 predseda mestskej organizácie Zväzu výtvarných umelcov) v roku 2019 povedal, že umelecké zväzy už mali pripravené podklady protestu. „*Pripravovali sme verejné vystúpenie umeleckých zväzov na desiateho decembra, na deň ľudských práv."* Iniciátorom stretnutia u Cipára bol Sikora, ktorý vystavoval v Umeleckej besede. Jeho výstava obrazov Syzýgie končila práve v piatok 17. novembra ale cez víkend ešte mal kľúče od galérie. Zhromaždení tam na večer pozvali svojich ďalších známych.

Vo večerných hodinách 19. novembra 1989 (od 17:00 alebo 17:30) sa v bratislavskej Umeleckej besede zišlo približne 450 až päťsto umelcov, intelektuálov a osobností spoločenského života. Milan Kňažko, informoval o štrajku pražských divadiel. Výtvarník Longauer tam prečítal výzvu, ktorú v ten deň pripravili u Cipára, a v ktorej pražský štrajk podporili. Na tomto zhromaždení padol aj návrh na vytvorenie politického hnutia a zároveň vzniklo aj jeho pomenovanie **Verejnosť proti násiliu**. (V rovnaký deň, 19. novembra 1989, vzniklo v Prahe Občianske fórum.) 

K samotnému založeniu VPN došlo nasledujúci deň, pondelok 20. novembra v Malej scéne SND. Jeho zakladatelia Milan Kňažko, Ján Budaj, Fedor Gál, Peter Zajac, Martin Bútora, Jozef Kučerák a ďalší prijali vyhlásenie, v ktorom „odmietajú násilie v politickom, kultúrnom a verejnom živote", žiadali pluralitu, slobodu tlače a ďalšie slobody (VPN žiada prepustiť politických väzňov, priestor v masmédiách), ale aj zrušenie článku ústavy zakotvujúceho vedúcu úlohu KSČ.

Vyhlásenie sa začalo šíriť najmä na prvom veľkom mítingu hnutia na Hviezdoslavovom námestí v stredu 22. novembra. V piatok 24. novembra Slovenská televízia v mimoriadnom vysielacom čase uviedla reláciu *Štúdio Dialóg*, v ktorej Kňažko okrem iného prečítal aj výzvu na generálny štrajk. Programové vyhlásenie VPN z 25. 11. 1989 (sobota) bolo spoločné s Koordinačným centrom (KC) slovenských vysokoškolákov. Obsahovalo 12 stručných bodov, z ktorých prvý bol výzvou k slobodným voľbám. Hnutie sa rýchlo stalo hlavnou opozičnou (protikomunistickou) silou na Slovensku. Jeho prioritou bolo priviesť krajinu k slobodným voľbám, ktoré sa potom uskutočnili v júni 1990.

Koordinačný výbor
-----------------

21. novembra 1989 sa aktivisti VPN po tretí raz zišli v priestoroch Umeleckej besedy, kde sa sformoval kolektív členov kľúčového orgánu hnutia, Koordinačného výboru VPN. Jeho členmi sa stali: 

* Ján Budaj, ochranár,
* Martin Bútora, sociológ,
* Miroslav Cipár, maliar,
* Ľubomír Feldek, spisovateľ,
* Fedor Gál (predseda), prognostík,
* Eugen Gindl, novinár,
* Milan Kňažko, herec,
* Vladimír Kompánek, sochár,
* Rudolf Sikora, maliar,
* Ladislav Snopko, dramaturg,
* Peter Zajac, literárny vedec.

### Jednatelia

* Peter Tatár, ochranár,
* Valér Mikula, kritik,
* Milan Šimečka, spisovateľ,
* Miroslav Kusý, politológ,
* Miloš Žiak, spisovateľ,
* Jozef Kučerák, ekonóm,
* Mária Filková, ochranárka,
* Martin Porubjak, dramaturg,
* Bohuslav Kraus, architekt,
* Juraj Záriš. pedagóg,
* Jozef Jankovič, sochár,
* Alfréd Zimmermann, programátor.

### Ďalší členovia

Ako ďalší členovia pôsobiaci počas Nežnej revolúcie sa ešte uvádzajú:

* Juraj Flamík, ochranár, šéf centra VPN,
* Ján Langoš, fyzik SAV, potom podpredseda Snemovne ľudu Federálneho Zhromaždenia, neskôr (1990 – 1992) minister vnútra ČSFR
* Vladimír Ondruš, vedecký pracovník SAV, podpredseda prvej ponovembrovej vlády SR
* Svetoslav Bombík, najmladší kooptovaný poslanec SNR.

Nežná revolúcia, dočasná vláda
------------------------------

*Bližšie informácie v hlavnom článku: Nežná revolúcia*
27. novembra 1989 sa uskutočnil dvojhodinový generálny štrajk. Po rezignácii komunistickej federálnej vlády 7. decembra 1989 bola 10. decembra vymenovaná nová dočasná vláda „národného porozumenia", ktorej predsedom bol Marián Čalfa, a prezident Gustáv Husák podal demisiu. 28. decembra 1989 Federálne zhromaždenie zvolilo za svojho predsedu Alexandra Dubčeka a 29. decembra 1989 bol za prezidenta ČSSR zvolený Václav Havel. Okrem VPN vznikali nové politické strany, napríklad Ján Čarnogurský založil už vo februári 1990 KDH.

VPN sa však začalo trieštiť ešte pred voľbami plánovanými na jún. 

V období od 28. decembra 1989 do 31. marca 1990 boli na základe ústavného zákona č. 183/1989 Zb. o voľbe poslancov zákonodarných zborov kooptovaní kandidáti VPN do Slovenskej národnej rady (SNR) a do Federálneho zhromaždenia.

V priebehu 22. schôdze SNR 1. marca 1990 sa najprv novými poslancami stali Ján Budaj a František Mikloško za VPN a Boris Zala za Sociálnodemokratickú stranu. Potom Jozef Dubníček z Demokratickej strany podal v mene VPN návrh na uvoľnenie predsedu SNR Schustera z funkcie a voľbu jeho nástupcu, ktorým mal byť Budaj. Návrh podal v „duchu vzájomného porozumenia", keďže komunistickú stranu reprezentovalo v tom čase v parlamente 65 poslancov zo 150. Schuster však  neodstúpil a hlasovanie ustál. Bola to prvá dôležitá verejná prehra VPN, ktorá vyvolala špekulácie smerované nielen proti Budajovi (agent ŠtB), ale proti celej VPN (pod vedením nového predsedu by vraj Predsedníctvo SNR odvolalo aj predsedu vlády Čiča).

V marci 1990 po nevydarených januárových pokusoch prezidenta Havla odstrániť z názvu štátu prívlastok „socialistický" vypukla tzv. pomlčková vojna. Poslanec za českú sociálnu demokraciu Miloš Zeman navrhol kompromisný návrh s dvomi názvami: v českom jazyku „Československá federativní republika" a v slovenskom jazyku so spojovníkom, teda „Česko-slovenská federatívna republika". Poslanci VPN hlasovali v pražskom parlamente 29. marca za tento návrh a hneď boli na Slovensku nálepkovaní za zradcov národných záujmov. Volebné preferencie VPN klesli začiatkom apríla pod úroveň 10 %, zatiaľ čo v januári 1990 dosahovali 28 %. Významne k tomu prispeli aj personálne čistky, ktoré v podnikoch a ďalších organizáciách podnecovali akčné výbory VPN.

Predseda Koordinačného výboru VPN Fedor Gál

Voľby 1990
----------

*Bližšie informácie v hlavnom článku: Voľby do Slovenskej národnej rady v roku 1990*
Prvý snem Verejnosti proti násiliu sa konal 27. januára 1990 v Bratislave. Jeho cieľom bolo stanovenie úloh pre prvé slobodné voľby, vypísané na 8. – 9. júna. Na jar 1990 VPN predstavilo predvolebný program s názvom *Šanca pre Slovensko*, v ktorom bol kladený dôraz na zabezpečenie demokracie a právneho štátu. V ekonomickej oblasti podporovali zavedenie trhového hospodárstva.

Pred voľbami sa na kandidátku VPN dostalo viacero známych osobností, bez ohľadu na ich komunistickú minulosť. Medzi inými tam boli Alexander Dubček, premiér Marián Čalfa, či predseda SNR Milan Čič. V polovici mája, po dvoch týždňoch volebnej kampane, by volilo VPN už 18,5 % opýtaných v prieskume.

Vo voľbách do Slovenskej národnej rady sa VPN umiestnilo so ziskom 29,35 % na prvom mieste a získalo 48 kresiel. Vo voľbách do oboch komôr Federálneho zhromaždenia, ktoré sa konali súčasne, získali 32,5 %, respektíve 37,3 % hlasov.

Vláda 1990 – 1992
-----------------

*Bližšie informácie v hlavnom článku: Vladimír Mečiar#Predseda vlády za VPN (1990 – 1991)*
Po prvých slobodných voľbách v roku 1990 vytvorila vládu na Slovensku koalícia VPN, Kresťanskodemokratické hnutie a Demokratická strana. Aj vďaka popularite a podpore, ktorú si stihol vytvoriť, sa po voľbách ocitol v role hlavného kandidáta víťaznej VPN na predsedu slovenskej vlády minister vnútra Vladimír Mečiar, ktorý v tejto funkcii pôsobil od 27. júna 1990 do 23. apríla 1991. Mečiar sa začiatkom roku 1991 dostal do otvoreného sporu s vedením VPN. 3. marca 1991, v relácii STV *Hovorí predseda vlády,* namiesto Mečiara vystúpil Milan Kňažko s vyhlásením, že vedenie strany na čele s Fedorom Gálom sa snaží obmedzovať Mečiara v práci a cenzuruje ho. O dva dni nato, 5. marca 1991, vznikla platforma VPN „Za demokratické Slovensko" (VPN-ZDS), do ktorej prešla značná časť členov VPN. Po vyostrení konfliktu parlament koncom marca 1991 odvolal Mečiara z funkcie predsedu vlády (na Mečiarovu stranu sa vtedy pridal aj Ján Budaj). Parlament 23. apríla 1991 v pozícii premiéra nahradil Mečiara Jánom Čarnogurským. Platforma „Za demokratické Slovensko" sa potom pretransformovala na politickú stranu Hnutie za demokratické Slovensko (HZDS). Mečiar bol 22. júna 1991 zvolený za predsedu HZDS. Spolu s ním do HZDS prešli Michal Kováč, Milan Kňažko, Rudolf Filkus, Augustín Marián Húska, Ivan Lexa a Anna Nagyová a ďalší.

Zvyšok VPN postupne strácal vplyv a väčšina zostávajúcich členov vytvorila Občiansku demokratickú úniu – VPN (ODÚ-VPN), od roku 1992 len ODÚ. Vo voľbách roku 1992 získala táto strana len 4,04 % hlasov a neprekročila požadovanú hranicu 5 % pre vstup do parlamentu. V dôsledku volebného neúspechu bola v novembri 1992 rozpustená, čím VPN prakticky zaniklo, pretože HZDS sa k VPN nehlásilo.

Ďalší politici VPN
------------------

Viacerí členovia Koordinačného výboru do praktickej politiky ani nevstúpili (ochranári, výtvarníci a pod.). Okrem už uvedených ako politici VPN (neskôr aj v iných stranách) pôsobili:

* Ivan Gašparovič
* Jozef Grapa
* Roman Hofbauer
* Ladislav Košťa
* Gustáv Krajči
* Arpád Matejka
* Jozef Moravčík (politik)
* Miroslav Ondruš
* Martin Pado
* Stano Radič
* Milan Sečánsky
* Ján Süli
* Ernest Valko
* Milan Zemko
* Jozef Zlocha

Ďalší členovia vo funkciách za VPN:

* Vladimír Mečiar (člen 1990 – 1991, minister, premiér)
* Ladislav Snopko (minister kultúry vo vláde „národného porozumenia", nominovaný VPN)
* Marcel Strýko (kooptovaný poslanec SNR a podpredsedom Slovenskej rady VPN)

Medzi osobnosťami nežnej revolúcie na našej wikipédii sú aj:

* Milan Čič,
* Marián Čalfa,
* Ľubomír Feldek,
* Gejza Adam
* Mikuláš Huba

a ďalší, ktorí mali blízko k VPN.

Referencie
----------

1. 1 2  A.S, Petit Press. *Ako vyzerali dni revolúcie a čo im predchádzalo* [online]. domov.sme.sk, [cit. 2021-11-21]. Dostupné online.
2. ↑  ZAJAC, Peter. *Bratislavská umelecká beseda. Deň prvý* [online]. .týždeň - iný pohľad na spoločnosť, 2021-11-13, [cit. 2022-05-25]. Dostupné online.
3. ↑   *Príbeh pamätníka Miroslav Cipár (1935)* [online]. Ústav pamäti národa, [cit. 2022-05-25]. (Spracovala: Mgr. Alexandra Grúňová, Referát Oral history, máj/2019.) Dostupné online.
4. ↑  BÁLIK, Peter. *November 1989: miesta a ľudia* [online]. .týždeň - iný pohľad na spoločnosť, 2014-11-08, [cit. 2022-05-25]. Dostupné online.
5. 1 2  BALOGH, Alexander. Keď sa povie nežná, počujem kľúče. *sme.sk* (Bratislava: Petit Press), 2009-11-17. Dostupné online [cit. 2019-01-11]. ISSN 1335-4418.
6. ↑  CIPÁR, Miroslav. *Miroslav Cipár pre projekt Ďakujem, hrdinovia Novembra 89* [online]. www.tvareslobody.sk, [cit. 2021-11-21]. Dostupné online.
7. ↑   *Programové vyhlásenie VPN a KOORDINAČNÉHO VÝBORU SLOVENSKÝCH VYSOKOŠKOLÁKOV, November1989* [online]. www.memorykontrol.org, [cit. 2018-03-22]. Dostupné online.
8. 1 2 3 4 5   *Popis vyhlásenia VPN prečítaného na mítingu na námestí SNP 22. 11. 1989 – Wikizdroje (Archa Brat. 1990)* [online]. sk.wikisource.org, [cit. 2018-03-22]. Dostupné online.
9. ↑  TELEVIZE, Česká. *Události* [online]. Česká televize, [cit. 2018-12-15]. Dostupné online. (po česky)
10. ↑   *Programové vyhlásenie občianskej iniciatívy VPN a KC slovenských vysokoškolákov z 25. 11. 1989 – Wikizdroje* [online]. sk.wikisource.org, [cit. 2018-12-15]. Dostupné online.
11. ↑   *Kalendárium k novembrovým udalostiam a pádu komunistického režimu v roku 1989 – 17. november 1989* [online]. www.17november1989.sk, [cit. 2018-02-14]. Dostupné online.
12. ↑   *Kto bol kto počas Nežnej revolúcie – 17. november 1989* [online]. www.17november1989.sk, [cit. 2018-02-14]. Dostupné online.
13. ↑  Vladimír Jancura, Pravda. Flamík: Nepatrím do dnešnej politiky. *pravda.sk* (Bratislava: Perex), 2007-11-16. Dostupné online [cit. 2020-01-05]. ISSN 1336-197X.
14. ↑   *Štúdio Televíznych novín - Prvé Štúdio dialóg (1989)* [online]. youtube.com, 2019-11-25, [cit. 2020-01-05]. Dostupné online.
15. ↑   *Výstava Svedectvo o revolúcii - od 6. novembra, Ministerstvo vnútra Slovenskej republiky* [online]. www.minv.sk, [cit. 2020-01-05]. Dostupné online.
16. ↑  MUSIL, JiŘÍ. *The End of Czechoslovakia*. Budapest : Central European University Press, 1995. Dostupné online. S. 148, 238.  Archivované 2015-01-02 na Wayback Machine
17. ↑   *POLITIKA: Česko a volby prezidentů* [online]. Lidovky.cz, 2007-12-19, [cit. 2018-02-14]. Dostupné online.
18. ↑   Historické rozhodnutie SNR v roku 1990. *domov.sme.sk* (TASR). Dostupné online [cit. 2018-12-01].
19. ↑   *Stenografická správa o 27. schôdzi Slovenskej národnej rady* [online]. [Cit. 2018-12-01]. Dostupné online.
20. ↑   *Asi som to nerobil zle (rozhovor s Milanom Čičom)* [online]. Nové Slovo, [cit. 2018-12-01]. Dostupné online.
21. ↑  ZALA, Boris. Ešte k „Nežnej", Budajovi a komunistom. *Denník N*. Dostupné online [cit. 2018-12-01].
22. 1 2  JANCURA, Vladimír. *Jún 1990: Slovensko sa začalo osamostatňovať* [online]. Pravda.sk, 2015-06-09, [cit. 2018-12-15]. Dostupné online.
23. ↑   *Počet mandátov pre politické strany vo voľbách do SNR 1990* [online]. Bratislava: Štatistický úrad SR, [cit. 2019-01-11]. Dostupné online.
24. ↑   *Vláda Slovenskej republiky od 27. 6. 1990 do 22. 4. 1991* [online]. Bratislava: Úrad vlády SR, [cit. 2019-01-11]. Dostupné online.
25. ↑   Ako Kňažko vystúpil v STV, pomohol Mečiarovi a zmenil dejiny Slovenska. *aktuality.sk* (azet.sk). Dostupné online [cit. 2018-01-15].
26. ↑  FLAMIK, Juraj. Kňažko: Ten Mečiar mi prichodil ako najschodnejšia cesta. *Denník N*. Dostupné online [cit. 2018-02-20].
27. ↑   "V podstate sme sa našli" \*Anna Nagyová dostala po šiestich rokoch tri mesiace – buď sa tým príbeh končí, alebo sa začína. *www.sme.sk* (Petit Press). Dostupné online [cit. 2018-01-15].
28. ↑   *Podiel hlasov pre politické strany v roku 1992* [online]. Bratislava: Štatistický úrad SR, [cit. 2019-01-11]. Dostupné online.
29. ↑  Milna Čič: Cesta k demokracii – od novembra po súčasnosť (Psychiatrický ústav Philippa Pinela, Pezinok 2001)

Pozri aj
--------

* Občianske fórum
* Nežná revolúcia
* Politický vývoj Slovenska od roku 1989
* Články o politikoch Verejnosti proti násiliu sú uvedené v kategórii Politici VPN.

Iné projekty
------------

Wikizdroje
* Spolupracuj na Wikizdrojoch Wikizdroje ponúkajú pôvodné diela od alebo o **Verejnosť proti násiliu**

Externé odkazy
--------------

* www.fedorgal.cz/verejnost-proti-nasiliu – Pohľad na udalosti a VPN očami jedného zo zakladateľov Fedora Gála (po česky)
* Projekt Ústavu pro soudobé dějiny k roku 1989: fotografie, videa, plakáty, dokumenty, chronologie událostí, sametový kýč

  


| * z
* d
* u
Politické strany a hnutia na Slovensku |
| --- |
| Parlamentné strany | 
* HLAS – sociálna demokracia
* Kresťanská únia
* KDH
* Progresívne Slovensko
* SaS
* SNS
* SLOVENSKO
* SMER – SD
* ZA ĽUDÍ
* ŽIVOT

 |
| Mimoparlamentné strany | 
* 7 STATOČNÝCH je CESTA
* ApS
* Demokrati
* Demokrati Slovenska
* DS
* DOMOV-NS
* JABLKO
* KARMA
* KSS
* Košická strana
* ĽS Naše Slovensko
* Maďarské fórum
* MM
* MOST – HÍD 2023
* MySlovensko
* NK/NEKA
* NOVA
* OKS
* ODS – Občianski demokrati Slovenska
* Piráti
* PSN
* PRINCÍP
* REPUBLIKA
* SDKÚ – DS
* SIM
* Skúsme to inak
* Slovenská ľudová strana (SĽS)
* Slovenské Hnutie Obrody
* Slovenský PATRIOT
* SLOVEXIT
* SME RODINA
* Socialisti.sk
* SOM SLOVENSKO
* SOSK
* SPOLOČNE OBČANIA SLOVENSKA
* SPRAVODLIVOSŤ
* STAROSTOVIA A NEZÁVISLÍ KANDIDÁTI
* STRANA MODERNÉHO SLOVENSKA (SMS)
* SRK
* SRDCE vlastenci a dôchodcovia – SNJ
* SZÖVETSÉG – ALIANCIA
* Team Bratislava
* Tím Kraj Nitra
* TÍM RUŽINOV
* ÚSVIT
* Vlastenecký blok
* Zmena zdola, DÚ

 |
| Zaniknuté strany | 
* ADS
* ANO
* APR
* AZEN
* DS
* DÚ
* DÚS
* DOBRÁ VOĽBA (DV)
* DOMA DOBRE
* EDS
* HPSR
* ĽS-HZDS
* HZDS
* IDEA
* JS
* KSS ’91
* KDS
* Kresťanskí demokrati
* Mladí ľudia
* MOS
* MS
* MÁME TOHO DOSŤ !
* MOST – HÍD
* NAJ
* NDS
* NAS
* ND
* OK
* OL
* PATRIOTI
* PSNS
* PRÁVO A SPRAVODLIVOSŤ
* PD
* RIS
* RSS
* SDK
* SKS
* Slovenská liga
* SMK-MKP
* SNJ
* SLNKO
* SLOVENSKO DO TOHO !
* SP
* SP-NS
* SDA
* SDSS
* Spolužitie
* SDĽ (1990)
* SDĽ (2005)
* SOP
* SRÚS
* STS
* SZ
* SZS
* SZSZO
* TIP
* ŠANCA
* VLASŤ
* ZRS
* ZV
* Z-SNP
* ZKS

 |
| *Aktualizované k 2. novembru 2023. Medzi súčasné strany nie sú zahrnuté strany v likvidácii. Obsahuje len strany pôsobiace na Slovensku po 1. januári 1993.***^1**  Strany so zastúpením medzi nezaradenými poslancami |